钦定古今图书集成/明伦汇编/官常典/第723卷 > 刘韐
## 钦定古今图书集成/明伦汇编/官常典/第723卷 > 刘韐

按《宋史忠义传》：“韐字仲偃，建州崇安人。第进士，调丰
城尉、陇城令。王原镇熙州，辟狄道令，提举陕西平货
司。河、湟兵屯多，食不继，韐延致酋长，出金帛从易粟，
就以饷军，公私便之，遂为转运使，擢中大夫、集英殿
修撰。刘法死，夏人攻震武，韐摄师，鄜延出奇兵𢭏之，
解其围。夏人来言，愿纳款谢罪，皆以为诈。韐曰：‘兵兴
累年，中国尚不支，况小邦乎？彼虽新胜，其众亦疲，惧
吾再举，故款附以图自安，此情实也’。”密疏以闻，诏许
之。夏使愆期不至，诸将言夏果诈，请会兵乘之。韐曰：
“越境约会，容有他故。”会再请者至，韐戒曰：“朝廷方事
讨伐，吾为汝请，毋若异时邀岁币，轶疆场，以取威怒。”
夏人听命，西边自是遂安。韐求东归，拜徽猷阁待制，
提举崇福宫。起知越州。鉴湖为民侵耕，官因收其租，
岁二万斛。政和间，涸以为田，衍至六倍，隶中宫，应奉
租太重而督索严，多逃去，则勒邻伍取偿。民告病，韐
请而蠲之。方腊陷衢、婺，越大震，官吏悉遁。或具舟请
行，韐曰：“吾为郡守，当与城存亡。不为动。”益厉战守备，
寇至城下，击败之。拜述古殿直学士，召为河北、河东
宣抚参谋官。时边臣言燕民思内附，童贯、蔡攸方出
师，而种师道之军溃。韐意警报不实，见师道计事，师
道曰：“契丹兵势尚盛，而燕人未有应者，恐边臣诞谩，
误国事。”韐即驰白贯、攸，请班师。又论：“燕、蓟不可得，正
使得之，屯兵遣饷，经费无艺，必重困中国。”还次莫州，
会郭药师以涿州降，戎车再驾，以韐议异，徙知真定
府。药师入朝，韐密奏乞留之，不报。徙知建州，改福州，
加延康殿学士。或言其过阙时，见御史中丞，有所请，
遂罢。起知荆南。河北盗起，复以守真定。首贼柴宏，本
富室，不堪征敛，聚众剽敓，杀巡尉，统制官，亦战死。韐
单骑赴镇，遣招之，宏至，服罪，韐饮之酒，奏以官，纵其
党还田里，一路遂平。药师请马，诏尽以河北战马与
之，不足又赋诸民。韐曰：“空内郡驵骏，付一降将，非计
也，请止之。”金已谋南牧，朝廷方从之求云中地，韐谍
得实，急以闻，且阴治城守以待变。是冬，金兵抵城下，
知有备，留兵其旁，长驱内向。及还，治梯冲设围，示欲
攻击，韐发强弩射之，金人知不可胁，乃退。自金兵之
来，诸郡皆塞门，民坐困。韐独纵樵牧如平日，以时启
闭。钦宗善之，拜资政殿学士。时已许割地赂金人，而
议者乘士民之愤，复议进蹑，韐以亟战为非。是时，诸
将救太原，种师中、姚古败，以韐为宣抚副使。至辽州，
招集纠募，得兵四万人，与解潜、折可求约期俱进，两
人又继败。初，韐遣别将贾琼自代州出敌背，且许义
军以爵禄，得首领数十。既复五台，而潜可求败闻，遂
不果进。太原陷，召入觐，为京城四壁守御使，宰相沮
罢之。京城不守，始遣使金营。金人命仆射韩正馆之
僧舍，正曰：“国相知君，今用君矣。”韐曰：“偷生以事二姓，
有死不为也。”正曰：“军中议立异姓，欲以君为正代，得
以家属行。与其徒死，不若北去取富贵。”韐仰天大呼曰：“有是乎？”归书片纸曰：“金人不以予为有罪，而以予
为可用。夫贞女不事二夫，忠臣不事两君，况主忧臣
辱，主辱臣死，以顺为正者，妾妇之道，此予所以必死
也。”使亲信持归报诸子。即沐浴更衣，酌卮酒而缢。燕
人叹其忠，瘗之寺西冈上，遍题窗壁识其处，凡八十
日乃就殓，颜色如生。建炎元年，赠资政殿大学士，后
谥曰“忠显。”韐庄重宽厚，与人交若有畏者，至临大事，
则毅然不可回夺。初在西州为童贯所知，故首尾预
其军事，及以忠死，论者不复短其前失云。子子羽，孙
珙，自有传。